ไฟแนนซ์ทูเดย์
สื่อต่างชาติเพิ่งวิจารณ์ การหวนคืนของทักษิโณมิกส์
10 ส.ค. 2554

สื่อต่างชาติเพิ่งวิจารณ์ การหวนคืนของทักษิโณมิกส์ 
โดย..ช.ชดา 
แต่ ช.ชดา เขียนถึงการกลับมาของทักษิโณมิกส์ไปก่อนหน้านี้แล้วว่า คงใช้รูปแบบเดิมๆ และทีมที่ปรึกษาหน้าเดิมมาทำ และก็จะจบแบบเดิมๆนั่นแหละ
ทฤษฎีนี้คือการเป่าเศรษฐกิจให้ขยายตัวมากๆ ให้คนมีกำลังซื้อ ใช้เงินซื้อโน่นซื้อนี่ เงินหมุนไปหมุนมา และสุดท้ายจีดีพีโต ถ้าทำแบบฟูลสเกลตามที่คิดไว้ จะเกิดอิมแพ็กต์ในระบบเศรษฐกิจมหาศาล การบริหารเศรษฐกิจแบบนี้ถูกต้องก็ไปโลด แต่ถ้าผิดทางก็เตรียมตัวรับมือฟองสบู่แตกกันไว้ได้
สิ่งที่ ช.ชดา เห็นความแตกต่างของนโยบาย 2 พรรคนี้ คือ ความกล้าได้กล้าเสียของเพื่อไทย กับความกล้าๆ กลัวๆ แบบอนุรักษนิยมของประชาธิปัตย์ ซึ่งมีดีและเสียต่างกัน แต่ประชาชนเลือกแล้ว ก็ต้องเคารพเสียงส่วนใหญ่ แต่คอยติดตามดูหน้าตา ครม.ชุดนี้ว่าจะสวยเหมือนว่าที่นายกฯ ยิ่งลักษณ์ ชินวัตร หรือจะขี้เหร่ดูไม่ได้ อีกไม่นานได้รู้กัน




ความเหนือชั้นในการทำนโยบายที่ ช.ชดา เห็นคือ การมีวิสัยทัศน์ในการกำหนดยุทธศาสตร์ของประเทศ ที่ พ.ต.ท.ทักษิณ ชินวัตร มักจะพูดบ่อยๆ ว่า ประเทศไทยจะเป็นยังไงและจะอยู่ตรงไหนของโลก จะทำได้หรือไม่ได้ ก็อีกเรื่องหนึ่ง แต่การกำหนดยุทธศาสตร์ของประเทศเป็นเรื่องสำคัญที่ยืนยันว่าต้องมี 
คนแบงก์ชาติจับเข่าคุยกันแล้วฟันธงว่า สิ่งที่รัฐบาลนี้จะต้องเข้ามาล้วงงานของแบงก์ชาติ คือ นโยบายดอกเบี้ยที่ต้องการให้ต่ำๆ กระตุ้นเศรษฐกิจ และหาทางแก้กฎหมายนำเงินทุนสำรองทางการไปใช้ ซึ่งทั้งสองเรื่อง ดร.ประสาร ไตรรัตน์วรกุล ผู้ว่าการแบงก์ชาติรู้แกว บอกก่อนเลยว่าจะทำอะไรก็ได้ แต่ขอให้มาหารือกันก่อนว่ามีข้อมูลอย่างนี้ จะทำอย่างที่ต้องการได้ไหม ก็ต้องมีเหตุมีผลมาคุยกัน
ก่อนจากกันวันนี้ขอทิ้งท้ายว่า จิ้งจกต้องเปลี่ยนสีเพื่อความอยู่รอดฉันใด ข้าราชการย่อมเปลี่ยนตัวเองเพื่อความอยู่รอดฉันนั้น